ખરી રીતે જોતાં વિશ્વ સંચાલક શક્તિ એક જ છે. માનવ પોતાની ભાવના મુજબ તે શક્તિનાં જુદાં જુદાં સ્વરૂપોને હજારો વર્ષથી પૂજતો આવ્યો છે. માનવ મનની ગેરસમજણ તેમજ તેની બુદ્ધિના ખોટા ચાપલ્યને કારણે એક જ શક્તિના વિવિધ રૂપોને પૂજનારા ઉપાસકોમાં ઘણા સંઘર્ષો પણ ઊભા થયા છે. વૈષ્ણવ ‘શિવ’ શબ્દનો ઉચ્ચાર જ ન કરે અને શૈવમાર્ગીઓ એકાદશીના દિવસે કાંદા ખાય, ત્યાં સુધીની દ્વેષજન્ય બાલિશતા વિભિન્ન સંપ્રદાયોમાં જોવા મળે છે. શ્રીમદ્ આદ્ય શંકરાચાર્ય શિવોપાસક છે એમ માનીને કેટલાક વૈષ્ણવો શંકરાચાર્યના નામથી જાણે કે અભડાઇ જાય છે, પરંતુ આદ્ય શંકરાચાર્યે કૃષ્ણભક્તિના ભાવવાહી અને રસ નીતરતાં સ્તોત્રો લખ્યા છે તે બારામાં તેમનું ઘોર અજ્ઞાન છે.